Pia Christmas-Møller (KF), 2002-03-12:
I modsætning til min oplevelse af Socialdemokratiets tilgang til denne debat registrerer jeg med glæde en helt anden og mere oprigtig interesse for sagen hos Det Radikale Venstre, som jo også har rejst forespørgslen.
Jeg synes, det er godt, at vi har fået denne forespørgselsdebat, for hvis der er en sag, der trænger til at blive afmystificeret og fuldt klarlagt, ja, så er det sagen om Det Danske Center for Menneskerettigheders fremtid.
Så tak til Det Radikale Venstre.
En meget konkret afklaring kom i sidste uge, hvor regeringen sendte sit lovforslag til høring.
Det er et forslag, som imødekommer ønsket om en styrket forskningsindsats gennem en rationaliseringsgevinst og opbygning af et stærkt fagligt miljø, samtidig med at uafhængighed og internationale aftaler respekteres fuldt ud. Løsningen tager derudover højde for EU's ligebehandlingsdirektiv.
Lovforslaget er offentliggjort og tilgængeligt på Udenrigsministeriets hjemmeside, og man kan her sort på hvidt se, at kravet om uafhængighed og efterlevelse af Paris-principperne er fuldt og helt indfriet, hvilket efter konservativ opfattelse hele tiden har været en selvfølgelighed, ligesom det har været det, hver eneste gang såvel statsministern som udenrigsministeren har udtalt sig om sagen.
I et land på Danmarks størrelse er der behov for at sikre nogle stærke faglige miljøer, hvor forskningsindsatsen kan drage nytte af en synergieffekt.
Ved at sammenlægge Dansk Udenrigspolitisk Institut, Center for Udviklingsforskning, Dansk Center for Holocaust- og Folkedrabsstudier, Center for Freds- og Konfliktforskning og Det Danske Center for Menneskerettigheder til én institution får man netop denne effektiviseringsgevinst, som samtidig kan styrke forskningen.
Det nye Center for Internationale Studier og Menneskerettigheder bliver en selvejende og uafhængig institution og kommer til at bestå af to institutter: Institut for Internationale Studier og Institut for Menneskerettigheder med hver deres bestyrelse og hver deres direktør.
Det afgørende er, at uafhængigheden sikres ved, at det alene er den uafhængige bestyrelse, der træffer beslutning om personspørgsmål.
Jeg vil godt benytte lejligheden til her at tage afstand fra ethvert forsøg på at drive personhetz mod nuværende og kommende direktører.
Kontinuitet og identitet sikres gennem en overgangsordning, der sikrer, at den nuværende bestyrelse i Det Danske Center for Menneskerettigheder fortsætter deres arbejde i den valgperiode, de er valgt for.
I forbindelse med regeringens udspil tager man også højde for EU's ligebehandlingsdirektiv, som lægger op til, at ligebehandling uanset race eller etnisk oprindelse kan varetages af en institution, der beskæftiger sig med beskyttelse af menneskerettighederne.
Lovforslag herom
kommer i den nye folketingssamling på baggrund af Eva Smith-udvalgets arbejde.
Alt i alt er der altså lagt op til en løsning, der imødekommer formålet, og som lever op til FN-resolutionen fra 1993.
Løsningen dokumenterer, hvad vi hele tiden har sagt, nemlig at Danmark naturligvis fortsat vil leve op til internationale aftaler.
Det står tilbage sammen med en løsning, der styrker den udenrigspolitiske forskning.